紀夢是歲太旱
作者：黄庚
朝代：宋

paragraphs: 老年屏人事，北窗寄高眠。
夢魂御風去，金闕開九天。
虎豹獰不嗔，知予有仙緣。
玉座擁五雲，香爐飛紫烟。
青衣兩童子，舉手導我前。
下土蟣虱臣，愚衷欲敷宣。
兵戈幸休息，饑饉方連綿。
洪惟大生德，實司水旱權。
願言回哀眷，與世解倒懸。
玉帝允臣請，乃曰賜豐年。
再拜謝闕下，回飈墮林泉。
夜雷聲殷殷，甘澤朝滿田。
沉思喜且驚，異夢非偶然。
士懷當世憂，□□□□□。
貞觀有房杜，斗米三文錢。